**Latvijas Bankas noteikumu projekta "Oficiālās regulētās informācijas centralizētās glabāšanas sistēmas noteikumi" anotācija**

|  |  |
| --- | --- |
| **Nosaukums** | Oficiālās regulētās informācijas centralizētās glabāšanas sistēmas noteikumi |
| **Dokumenta veids** | Latvijas Bankas noteikumi |
| **Izdošanas pamatojums** | 1. Finanšu instrumentu tirgus likuma 64.2 panta otrā daļa. 2. Latvijas Bankas likuma pārejas noteikumu 3. punkts. 3. Komisijas 2016. gada 19. maija deleģētā regula (ES) 2016/1437, ar ko attiecībā uz regulatīvajiem tehniskajiem standartiem par piekļuvi regulētai informācijai Savienības līmenī papildina Eiropas Parlamenta un Padomes direktīvu 2004/109/EK. 4. Noteikumu projekts sagatavots pēc Latvijas Bankas iniciatīvas, lai novērstu praksē konstatētās problēmas regulējuma piemērošanā. |
| **Mērķis un būtība** | Saskaņā ar Finanšu instrumentu tirgus likuma 64.2 panta otro daļu ir izdoti Finanšu un kapitāla tirgus komisijas 2020. gada 22. decembra normatīvie noteikumi Nr. 246 "Normatīvie noteikumi par kārtību, kādā iesniedzama informācija Oficiālajai regulētās informācijas centralizētās glabāšanas sistēmai". Ņemot vērā Latvijas Bankas likuma pārejas noteikumu 3. punktu, ir sagatavots šis noteikumu projekts.  Noteikumu projektā vārdi "Finanšu un kapitāla tirgus komisija" (attiecīgā locījumā) aizstāti ar vārdiem "Latvijas Banka" (attiecīgā locījumā).  Ņemot vērā praksē konstatēto, ir veikti arī precizējumi noteikumu projekta 6. punktā, norādot korektu atsauci uz Finanšu instrumentu tirgus likuma 1. panta pirmās daļas 45. punktu, kas nosaka regulētās informācijas definīciju, kā arī papildinātas atsauces uz 54. panta otrās daļas 2. un 3. punktu un trešās daļas 2., 3. un 4. punktu. |
| **Leģitīmais mērķis** | Noteikumu projekts nepieciešams, lai nodrošinātu, ka emitentiem ir vienota izpratne par Oficiālās regulētās informācijas centralizētās glabāšanas sistēmas lietošanu un regulētās informācijas klasifikāciju. Līdz ar to ir svarīgi noteikt, kur atklājamā informācija ir ievietojama, kas izveido un uztur informācijas glabāšanas sistēmu, kādas ir prasības informācijas izplatīšanai un kādā veidā informācija tiek ievietota informācijas glabāšanas sistēmā.  Noteikumu projekta prasības ir vērstas uz informācijas atklāšanu, tādā veidā nodrošinot ieguldītāju interešu aizsardzību.  Ar Latvijas Bankas noteikumiem, nosakot Oficiālās regulētās informācijas centralizētās glabāšanas sistēmas izveidošanas un uzturēšanas kārtību, prasības regulētās informācijas izplatīšanai, kā arī informācijas nosūtīšanas kārtību, tiek veicināta emitentu vienota izpratne par sniedzamās informācijas veidiem un sistēmas lietošanu. Tas savukārt veicina kvalitatīvas un strukturētas regulētās informācijas publisku pieejamību ieguldītājiem, kā arī citām ieinteresētajām pusēm, kas nodrošina Latvijas Bankai Latvijas Bankas likumā noteikto pienākumu izpildi, lai sasniegtu tās darbības mērķi – veicināt ieguldītāju aizsardzību un vienlīdzīgas informācijas sniegšanu ieguldītājiem. |
| **Samērīgums** | Noteikumu projekts kopumā un tajā ietvertās tiesību normas atbilst samērīguma principam, jo:  - pirmkārt, ar noteikumu projektu un tajā ietvertajām prasībām tiek sasniegts leģitīmais mērķis (citu personu tiesību aizsardzība);  - otrkārt, nepastāv tādi alternatīvi līdzekļi, kas sasniegtu leģitīmo mērķi tādā pašā kvalitātē;  - treškārt, labums, ko iegūs sabiedrība, būs lielāks par projektā ietverto prasību radītajām negatīvajām sekām. |
| **Spēkā stāšanās** | Nākamajā dienā pēc publicēšanas oficiālajā izdevumā "Latvijas Vēstnesis". |
| **Ietekme uz Latvijas Bankas budžetu** | Nav ietekmes. |
| **Administratīvā sloga un izmaksu novērtējums (tirgus dalībniekiem)** | Noteikumi papildu administratīvo slogu nerada, jo līdzīgi noteikumi ir spēkā šobrīd. |
| **Saistītie dokumenti** | 1. Finanšu instrumentu tirgus likums. 2. Komisijas 2016. gada 19. maija deleģētā regula (ES) 2016/1437, ar ko attiecībā uz regulatīvajiem tehniskajiem standartiem par piekļuvi regulētai informācijai Savienības līmenī papildina Eiropas Parlamenta un Padomes direktīvu 2004/109/EK.   3. Finanšu un kapitāla tirgus komisijas 2020. gada 22. decembra normatīvie noteikumi Nr. 246 "Normatīvie noteikumi par kārtību, kādā iesniedzama informācija Oficiālajai regulētās informācijas centralizētās glabāšanas sistēmai". |
| **Saskaņošana ar Eiropas Centrālo banku** | Nav attiecināms. |
| **Saskaņošana ar citām publiskām un privātām personām** | Noteikumu projekts tika publicēts Latvijas Bankas tīmekļvietnes [www.bank.lv](https://www.bank.lv) sadaļas "Tiesību akti" apakšsadaļā "Sabiedrības līdzdalība", un par to bija iespējama sabiedrības līdzdalība.  Noteikumu projekts 2024. gada 19. februārī tika nosūtīts emitentiem iebildumu un priekšlikumu sniegšanai. |
| **Saskaņošanas rezultāti** | Priekšlikumi, ierosinājumi vai komentāri no sabiedrības pārstāvjiem un emitentiem netika saņemti. |