**Latvijas Bankas noteikumu projekta "Prasības bloķēšanas sistēmu pielāgošanai un tirdzniecības apstādināšanas publiskošanai" anotācija**

|  |  |
| --- | --- |
| **Nosaukums** | Prasības bloķēšanas sistēmu pielāgošanai un tirdzniecības apstādināšanas publiskošanai |
| **Dokumenta veids** | Latvijas Bankas noteikumi |
| **Izdošanas pamatojums** | Finanšu instrumentu tirgus likuma 4.2 pants |
| **Mērķis un būtība** | Latvijas Bankas noteikumu projekts "Prasības bloķēšanas sistēmu pielāgošanai un tirdzniecības apstādināšanas publiskošanai" (turpmāk – noteikumu projekts) izstrādāts, lai ieviestu Eiropas Vērtspapīru un tirgu iestādes 2017. gada 27. jūnija pamatnostādnes Nr. ESMA70‑872942901-63 "Bloķēšanas sistēmu kalibrēšana un tirdzniecības apturēšanas publicēšana saskaņā ar MiFID II" (pamatnostādnes pieejamas šeit: [esma70-872942901-63\_lv.pdf (europa.eu)](https://www.esma.europa.eu/sites/default/files/library/esma70-872942901-63_lv.pdf)).  Noteikumu projekts attiecas uz kompetentajām iestādēm (Latvijā – uz Latvijas Banku) un tirdzniecības vietām, kas savās sistēmās atļauj vai iespējo algoritmiskās tirdzniecības metodes, un tā mērķis ir noteikt prasības tirdzniecības vietām attiecībā uz:  • bloķēšanas sistēmu pielāgošanu;  • informācijas par tirdzniecības apstādināšanu publiskošanu.  Saskaņā ar Finanšu instrumentu tirgus likuma 35.1 pantaseptīto daļu regulētā tirgus organizētājs nodrošina, ka tam ir iespēja uz laiku apstādināt vai ierobežot tirdzniecību, ja īsā laikposmā notikušas būtiskas finanšu instrumenta cenu svārstības tā organizētajā regulētajā tirgū vai saistītajā tirgū, un izņēmuma gadījumā atcelt vai labot jebkuru darījumu, kas noslēgts tā organizētajā regulētajā tirgū. Regulētā tirgus organizētājs nodrošina, ka tirdzniecības apstādināšanas parametrus atbilstoši pielāgo, ņemot vērā dažādu aktīvu klases un apakšklases likviditāti, tirgus modeļa būtību un lietotāju veidus, un ka tie ir pietiekami, lai izvairītos no normālas tirdzniecības darbības būtiskiem traucējumiem.  Noteikumu projektā ietvertās prasības attiecībā uz tirdzniecības vietu bloķēšanas sistēmu parametriem un šo sistēmu pielāgošanu nodrošina kopēju un vienotu pieeju un konsekventu piemērošanu visā Eiropas Savienībā.  Ar 2023. gada 1. janvāri Finanšu un kapitāla tirgus komisija ir integrēta Latvijas Bankā. Saskaņā ar Latvijas Bankas likuma pārejas noteikumu 3. punktu Finanšu un kapitāla tirgus komisijas līdz šā likuma spēkā stāšanās dienai izdotie ārējie normatīvie akti piemērojami līdz dienai, kad stājas spēkā attiecīgie Latvijas Bankas ārējie normatīvie akti, bet ne ilgāk kā līdz 2024. gada 31. decembrim. Šobrīd ir spēkā Finanšu un kapitāla tirgus komisijas 2020. gada 4. augusta normatīvie noteikumi Nr. 122 "Normatīvie noteikumi par bloķēšanas sistēmu pielāgošanu un tirdzniecības apstādināšanas publiskošanu" (turpmāk – Noteikumi Nr. 122). Noteikumu projekts izstrādāts ar mērķi nomainīt kompetento iestādi un noteikumu izdevējiestādi pret Latvijas Banku. Noteikumu projekts neparedz izmaiņas prasībās, salīdzinot ar Noteikumiem Nr. 122. |
| **Leģitīmais mērķis** | Noteikumi ir nepieciešami, lai izstrādātu vienotus standartus, kuri tirdzniecības vietām jāņem vērā, kalibrējot savas bloķēšanas sistēmas, un lai nodrošinātu Finanšu instrumentu tirgus likuma 35.1 pantaseptītās daļas prasību konsekventu piemērošanu.  Nosakot tirgus dalībniekiem prasības un veicot to pārbaudes, Latvijas Banka nodrošina tai Latvijas Bankas likumā noteikto pienākumu izpildi, lai sasniegtu tās darbības mērķi – veicināt ieguldītāju interešu aizsardzību un finanšu tirgus attīstību un stabilitāti. Līdz ar to noteikumu projekta leģitīmais mērķis ir citu personu tiesību aizsardzība. |
| **Samērīgums** | Izdodot noteikumus un ar tiem apstiprinot Eiropas Vērtspapīru un tirgu iestādes 2017. gada 27. jūnija pamatnostādnēs Nr. ESMA70-872942901-63 "Bloķēšanas sistēmu kalibrēšana un tirdzniecības apturēšanas publicēšana saskaņā ar MiFID II" paredzētās prasības, tiek nodrošināts, ka tirdzniecības vietas vienādi un konsekventi piemēro Finanšu instrumentu tirgus likuma 35.1 pantaseptītās daļas prasības.  Atbilstošākais veids, kā noteikt tirdzniecības vietām vienotas un saistošas prasības, ir izdot tām saistošus noteikumus. Citas alternatīvas jautājuma noregulēšanai un vienotu prasību noteikšanai nebūtu efektīvas un nesasniegtu izvirzīto mērķi, jo nenodrošinātu vienveidīgu piemērošanu un apgrūtinātu regulējošo prasību izpildes uzraudzību.  Noteikumu projekts kopumā un tajā ietvertās tiesību normas atbilst samērīguma principam, jo:   * ar noteikumu projektu un tajā ietvertajām prasībām tiek sasniegts leģitīmais mērķis (tirgus dalībnieku interešu aizsardzība); * nepastāv tādi alternatīvi līdzekļi, kas sasniegtu leģitīmo mērķi tādā pašā kvalitātē;   - labums, ko iegūs sabiedrība, būs lielāks par noteikumu projektā ietverto prasību radītajām negatīvajām sekām. |
| **Spēkā stāšanās** | Nākamajā dienā pēc publicēšanas oficiālajā izdevumā "Latvijas Vēstnesis". |
| **Ietekme uz Latvijas Bankas budžetu** | Nav ietekmes. |
| **Administratīvā sloga un izmaksu novērtējums (tirgus dalībniekiem)** | Noteikumi papildu administratīvo slogu nerada, jo līdzīgi noteikumi ir spēkā šobrīd. |
| **Saistītie dokumenti** | Ar noteikumu projektu saistītie dokumenti:   1. Finanšu instrumentu tirgus likums; 2. Noteikumi Nr. 122; 3. Eiropas Vērtspapīru un tirgu iestādes 2017. gada 27. jūnija pamatnostādnes Nr. ESMA70-872942901-63 "Bloķēšanas sistēmu kalibrēšana un tirdzniecības apturēšanas publicēšana saskaņā ar MiFID II". |
| **Saskaņošana ar Eiropas Centrālo banku** | Nav attiecināms. |
| **Saskaņošana ar citām publiskām un privātām personām** | Noteikumu projekts tika publicēts Latvijas Bankas tīmekļvietnes [www.bank.lv](https://www.bank.lv) sadaļas "Tiesību akti" apakšsadaļā "Sabiedrības līdzdalība", un sabiedrības pārstāvji varēja sniegt savus priekšlikumus un ierosinājumus par noteikumu projektu.  Noteikumu projekts 2024. gada 25. janvārī tika nosūtīts Latvijas Finanšu nozares asociācijai un akciju sabiedrībai "Nasdaq Riga" iebildumu un priekšlikumu sniegšanai. |
| **Saskaņošanas rezultāti** | Priekšlikumi, ierosinājumi vai komentāri no sabiedrības pārstāvjiem, Latvijas Finanšu nozares asociācijas un akciju sabiedrības "Nasdaq Riga" netika saņemti. |