**Latvijas Bankas noteikumu projekta "Sankciju riska pārvaldīšanas iekšējās kontroles sistēmas izveides un kontroles prasības" anotācija**

|  |  |
| --- | --- |
| **Nosaukums** | Sankciju riska pārvaldīšanas iekšējās kontroles sistēmas izveides un kontroles prasības |
| **Dokumenta veids** | Latvijas Bankas noteikumi |
| **Izdošanas pamatojums** | 2023. gada 1. janvārī Finanšu un kapitāla tirgus komisija (turpmāk – Komisija) tika pievienota Latvijas Bankai. Saskaņā ar Latvijas Bankas likuma pārejas noteikumu 4. punktu Latvijas Banka ir Komisijas mantas, finanšu līdzekļu, tiesību un saistību pārņēmēja saskaņā ar Latvijas Bankas padomes apstiprināto plānu Komisijas pievienošanai Latvijas Bankai.  2023. gada 8. decembrī tika pieņemts likums "Grozījumi Starptautisko un Latvijas Republikas nacionālo sankciju likumā" (turpmāk – Grozījumi Sankciju likumā), kas stāsies spēkā 2024. gada 1. aprīlī un paredz, ka Finanšu izlūkošanas dienests būs kompetentā institūcija cīņā pret starptautisko un nacionālo sankciju apiešanu vai apiešanas mēģinājumu finanšu ierobežojumu izpildē atbilstoši Noziedzīgi iegūtu līdzekļu legalizācijas un terorisma un proliferācijas finansēšanas novēršanas likumā (turpmāk – Novēršanas likums) noteiktajam, kā arī kompetentā institūcija starptautisko un nacionālo sankciju izpildes jautājumos tiktāl, ciktāl normatīvie akti nenosaka citādi.  Ar Grozījumiem Sankciju likumā mainīta Latvijas Bankas kompetence attiecībā uz starptautisko un nacionālo sankciju izpildes jautājumiem, kas attiecas uz finanšu tirgus dalībniekiem. Ņemot vērā minēto, Grozījumu Sankciju likumā pārejas noteikumu 8. punkts paredz, ka Latvijas Banka līdz 2024. gada 1. aprīlim izdod noteikumus, kuros noteiktas Starptautisko un Latvijas Republikas nacionālo sankciju likuma (turpmāk – Sankciju likums) 13. panta ceturtās daļas 3. punktā minētās prasības.  Sankciju likuma 13. panta ceturtās daļas 3. punkts noteic, ka Latvijas Banka kā uzraudzības institūcija nosaka finanšu tirgus dalībniekiem prasības attiecībā uz sankciju riska pārvaldīšanas iekšējās kontroles sistēmas izveidi un kontroli.  Ņemot vērā minēto, noteikumu projekts "Sankciju riska pārvaldīšanas iekšējās kontroles sistēmas izveides un kontroles prasības" (turpmāk – noteikumu projekts) ir izstrādāts, lai aizstātu Komisijas 2020. gada 11. augusta normatīvos noteikumus Nr. 126 "Sankciju riska pārvaldīšanas normatīvie noteikumi" (turpmāk – Noteikumi Nr. 126) attiecībā uz regulējumu, ko paredz Sankciju likuma 13. panta ceturtās daļas 3. punkts, savukārt pārējais Noteikumos Nr. 126 paredzētais regulējums, kurš bija izdots saskaņā ar Sankciju likuma 13. panta ceturtās daļas 4. un 5. punktu, atbilstoši Grozījumos Sankciju likumā ietvertajam deleģējumam tiks noteikts Ministru kabineta noteikumos. |
| **Mērķis un būtība** | Sankciju likuma 13.1panta pirmā daļa noteic, ka Latvijas Bankas uzraudzībā esošās personas atbilstoši savam darbības veidam veic un dokumentē starptautisko un nacionālo sankciju riska novērtējumu, lai noskaidrotu, novērtētu, izprastu un pārvaldītu savai darbībai vai klientiem noteikto starptautisko un nacionālo sankciju neizpildes riskus. Pamatojoties uz šo novērtējumu, Latvijas Bankas uzraudzībā esošās personas izveido starptautisko un nacionālo sankciju riska pārvaldīšanas iekšējās kontroles sistēmu, tostarp izstrādā un dokumentē attiecīgās politikas un procedūras. Savukārt Sankciju likuma 13.1panta otrā daļa noteic, ka iekšējās kontroles sistēma ir pasākumu kopums, kas ietver uz starptautisko un nacionālo sankciju prasību izpildes nodrošināšanu vērstas darbības, paredzot tam atbilstošus resursus un veicot darbinieku apmācību, lai pēc iespējas novērstu Latvijas Bankas uzraudzībā esošo personu iesaistīšanos starptautisko un nacionālo sankciju prasību pārkāpšanā vai apiešanā vai izvairīšanos no to izpildes.  Sankciju likuma 13. panta ceturtā daļa (redakcijā, kas ir spēkā no 2023. gada 1. janvāra līdz 2024. gada 31. martam) noteic, ka Latvijas Banka kā kompetentā institūcija:  1) uzrauga starptautiskajās vai nacionālajās sankcijās paredzēto ierobežojumu izpildi attiecībā uz finanšu tirgus dalībniekiem, kuriem Sankciju likums nenosaka citu kompetento institūciju;  2) ir tiesīga pieņemt sankciju izpildei nepieciešamos lēmumus, tostarp finanšu tirgus dalībniekiem saistošus lēmumus par finanšu līdzekļu iesaldēšanu, ja tās rīcībā ir pietiekami pierādījumi par finanšu tirgus dalībnieka pienākumu piemērot sankcijas, bet sankcijas nav izpildītas saskaņā ar normatīvo aktu prasībām;  3) nosaka finanšu tirgus dalībniekiem prasības attiecībā uz sankciju riska pārvaldīšanas iekšējās kontroles sistēmas izveidi un kontroli;  4) nosaka finanšu tirgus dalībniekiem kritērijus, pēc kādiem noteikt Eiropas Savienības vai Ziemeļatlantijas līguma organizācijas dalībvalsts noteiktās sankcijas, kuras būtiski ietekmē finanšu tirgus dalībnieku vai finanšu tirgus intereses;  5) nosaka finanšu tirgus dalībniekiem prasības attiecībā uz finanšu ierobežojumu piemērošanu, ja šie ierobežojumi izriet no tādām Eiropas Savienības vai Ziemeļatlantijas līguma organizācijas dalībvalsts noteiktajām sankcijām, kuru ievērošana būtiski ietekmē finanšu tirgus dalībnieku vai finanšu tirgus intereses.  Noteikumu Nr. 126 2. punkts nosaka:  "2.1. minimālās prasības attiecībā uz sankciju riska novērtējuma veikšanu un sankciju riska pārvaldīšanas iekšējās kontroles sistēmas izveidi un kontroli;  2.2. apstākļus, ko finanšu tirgus dalībnieki ņem vērā sankciju riska novērtējumā, nosakot Eiropas Savienības (turpmāk – ES) vai Ziemeļatlantijas līguma organizācijas dalībvalstis, kuru noteiktās sankcijas būtiski ietekmē finanšu tirgus dalībnieku vai finanšu un kapitāla tirgus intereses;  2.3. prasības attiecībā uz finanšu ierobežojumu piemērošanu, ja šie ierobežojumi izriet no tādām ES vai Ziemeļatlantijas līguma organizācijas dalībvalsts noteiktajām sankcijām, kuru ievērošana būtiski ietekmē finanšu tirgus dalībnieku vai finanšu un kapitāla tirgus intereses."  Kā jau norādīts iepriekš, ar Grozījumiem Sankciju likumā, sākot ar 2024. gada 1. aprīli, Finanšu izlūkošanas dienests ir noteikts par kompetento institūciju cīņā pret starptautisko un nacionālo sankciju apiešanu vai apiešanas mēģinājumu finanšu ierobežojumu izpildē, kā arī par kompetento institūciju starptautisko un nacionālo sankciju izpildes jautājumos tiktāl, ciktāl normatīvie akti nenosaka citādi.  Ņemot vērā minēto, ar Grozījumiem Sankciju likumā, sākot ar 2024. gada 1. aprīli, no Sankciju likuma izslēgta Latvijas Bankai 13. panta ceturtās daļas 2., 4. un 5. punktā noteiktā kompetence un precizēta Latvijas Bankai 13. panta ceturtās daļas 1. punktā noteiktā kompetence, tas ir, Latvijas Banka kā uzraugošā institūcija uzrauga starptautiskajās, nacionālajās un finanšu tirgus dalībniekus vai finanšu tirgu būtiski ietekmējošajās Eiropas Savienības dalībvalsts vai Ziemeļatlantijas līguma organizācijas dalībvalsts sankcijās paredzēto ierobežojumu izpildi attiecībā uz finanšu tirgus dalībniekiem, kuriem Sankciju likums nenosaka citu uzraudzības institūciju. Vienlaikus saglabāta esošā Latvijas Bankas kompetence, kas noteikta Sankciju likuma 13. panta ceturtās daļas 3. punktā, tas ir, Latvijas Banka kā uzraugošā institūcija nosaka finanšu tirgus dalībniekiem prasības attiecībā uz sankciju riska pārvaldīšanas iekšējās kontroles sistēmas izveidi un kontroli.  Sankciju likuma 13. panta ceturtās daļas 2., 4. un 5. punktā iepriekš Latvijas Bankai noteiktā kompetence no Sankciju likuma tiek izslēgta, un kompetence attiecīgajā jomā ir noteikta Ministru kabinetam.  Attiecīgi Grozījumi Sankciju likumā paredz, ka saskaņā ar Sankciju likuma 10. panta ceturto daļu no 2024. gada 1. aprīļa Finanšu izlūkošanas dienests var ļaut atbrīvot konkrētus iesaldētos līdzekļus vai saimnieciskos resursus vai arī darīt tos pieejamus, ja attiecīgie līdzekļi vai saimnieciskie resursi ir vajadzīgi, lai segtu sankciju subjektu pamatvajadzības. Savukārt no 2024. gada 1. aprīļa Sankciju likuma 11. panta ceturtā daļa paredz, ka  Ministru kabinets nosaka vispārēju starptautisko vai nacionālo sankciju izpildes kārtību, savukārt 11. panta sestā un septītā daļa paredz, ka Ministru kabinets nosaka finanšu tirgus dalībniekiem kritērijus, pēc kādiem noteikt Eiropas Savienības dalībvalsts vai Ziemeļatlantijas līguma organizācijas dalībvalsts noteiktās sankcijas, kuras būtiski ietekmē finanšu tirgus dalībnieku vai finanšu tirgus intereses, kā arī nosaka prasības attiecībā uz sankciju piemērošanu, ja šie ierobežojumi izriet no tādām Eiropas Savienības dalībvalsts vai Ziemeļatlantijas līguma organizācijas dalībvalsts noteiktajām sankcijām, kuru ievērošana būtiski ietekmē finanšu tirgus dalībnieku vai finanšu tirgus intereses.  Ņemot vērā minēto, noteikumu projektā tiek saglabāts un netiek grozīts pēc būtības Noteikumos Nr. 126 noteiktais regulējums par finanšu tirgus dalībniekiem izvirzītajām prasībām attiecībā uz sankciju riska pārvaldīšanas iekšējās kontroles sistēmas izveidi un kontroli, savukārt pārējais pašreizējo Noteikumu Nr. 126 regulējums atbilstoši Grozījumiem Sankciju likumā būs ietverts Ministru kabineta noteikumos, kā iepriekš norādīts.  Attiecībā uz iestādes pienākumu izvērtēt un dokumentēt sankciju riska pārvaldīšanas iekšējās kontroles sistēmas darbības efektivitāti noteikumu projekts paredz, ka gadījumos, kad iestādei ir jāveic neatkarīga sankciju riska pārvaldīšanas iekšējās kontroles sistēmas darbības efektivitātes izvērtēšana, piesaistot profesionālu ārējo vērtētāju, tas ir veicams atbilstoši prasībām un termiņiem, kas noteikti Novēršanas likumā un Latvijas Bankas noteikumos par iekšējās kontroles sistēmas neatkarīga izvērtējuma veikšanu. Minētās prasības noteikumu projekta izstrādes brīdī ir noteiktas Komisijas 2020. gada 1. septembra normatīvajos noteikumos Nr. 148 "Noziedzīgi iegūtu līdzekļu legalizācijas un terorisma un proliferācijas finansēšanas novēršanas iekšējās kontroles sistēmas neatkarīga izvērtējuma veikšanas normatīvie noteikumi", kuri saskaņā ar Latvijas Bankas likuma pārejas noteikumu 3. punktu var tikt piemēroti līdz dienai, kad stājas spēkā attiecīgie Latvijas Bankas ārējie normatīvie akti, bet ne ilgāk kā līdz 2024. gada 31. decembrim. Ņemot vērā minēto, noteikumu projekta 14. punkts sniedz norādi, ka noteikumu projekta 8. punktā minētā atsauce uz Latvijas Bankas noteikumiem attiecīgajā jomā līdz šādu noteikumu izdošanai (kas ir veicama līdz 2024. gada 31. decembrim) ir saprotama kā atsauce uz attiecīgo jomu regulējošajiem Komisijas normatīvajiem noteikumiem (konkrētajā gadījumā – Komisijas 2020. gada 1. septembra normatīvajiem noteikumiem Nr. 148 "Noziedzīgi iegūtu līdzekļu legalizācijas un terorisma un proliferācijas finansēšanas novēršanas iekšējās kontroles sistēmas neatkarīga izvērtējuma veikšanas normatīvie noteikumi").  Noteikumu projektā ietvertais regulējums attiecas uz visiem Novēršanas likuma 45. panta pirmās daļas 1. punktā minētajiem subjektiem (Novēršanas likuma redakcijā, kas ir spēkā noteikumu projekta izstrādes brīdī), tas ir, uz kredītiestādēm, elektroniskās naudas iestādēm, apdrošināšanas sabiedrībām, ciktāl tās veic dzīvības apdrošināšanas vai citas ar līdzekļu uzkrāšanu saistītas apdrošināšanas darbības, privātajiem pensiju fondiem, apdrošināšanas starpniekiem, ciktāl tie sniedz dzīvības apdrošināšanas vai citus ar līdzekļu uzkrāšanu saistītus apdrošināšanas pakalpojumus, ieguldījumu brokeru sabiedrībām, alternatīvo ieguldījumu fondu pārvaldniekiem, ieguldījumu pārvaldes sabiedrībām, krājaizdevu sabiedrībām, pārapdrošināšanas pakalpojumu sniedzējiem, maksājumu iestādēm un kapitālsabiedrībām, kas nodarbojas ar ārvalstu valūtas skaidrās naudas pirkšanu un pārdošanu, kā arī minēto iestāžu citu dalībvalstu un trešo valstu filiālēm Latvijas Republikā, ja tādas ir, atbilstoši Novēršanas likuma 1. pantā lietotajam terminu skaidrojumam un Novēršanas likuma 45. panta pirmās daļas 1. punkta regulējumam. No 2024. gada 30. decembra Novēršanas likuma 45. panta pirmās daļas 1. punkts tiks papildināts ar kriptoaktīvu pakalpojumu sniedzējiem, kuri būs saņēmuši Latvijas Bankas izsniegtu atļauju kriptoaktīvu pakalpojumu sniegšanai, un attiecīgi noteikumu projekts attieksies arī uz tiem.  Noteikumu projekta pārejas noteikums šobrīd noteic, ka līdz Latvijas Bankas noteikumu izdošanai par iekšējās kontroles sistēmas neatkarīga izvērtējuma veikšanu par noteikumu projekta 8. punktā minētajiem Latvijas Bankas noteikumiem uzskatāmi attiecīgos jautājumus regulējošie Komisijas izdotie normatīvie noteikumi.  Kā jau iepriekš tika norādīts, ar 2023. gada 1. janvāri Komisija ir pievienota Latvijas Bankai, un Latvijas Bankas likuma pārejas noteikumu 3. punkts noteic, ka Latvijas Bankas un Komisijas līdz šā likuma spēkā stāšanās dienai izdotie ārējie normatīvie akti, vadlīnijas un ieteikumi piemērojami līdz dienai, kad stājas spēkā attiecīgie Latvijas Bankas ārējie normatīvie akti, vadlīnijas vai ieteikumi, bet ne ilgāk kā līdz 2024. gada 31. decembrim.  Noteikumu pārizdošanas brīdī vēl nav pārizdoti Komisijas 2020. gada 1. septembra normatīvie noteikumi Nr. 148 "Noziedzīgi iegūtu līdzekļu legalizācijas un terorisma un proliferācijas finansēšanas novēršanas iekšējās kontroles sistēmas neatkarīga izvērtējuma veikšanas normatīvie noteikumi", ar kuru regulējumu salāgojams noteikumu projekta 8. punktā paredzētais neatkarīgas sankciju riska pārvaldīšanas iekšējās kontroles sistēmas darbības efektivitātes izvērtēšanas termiņš. Attiecīgi pārejas noteikumos šobrīd lietota vispārīga atsauce uz Komisijas normatīvajiem noteikumiem. |
| **Leģitīmais mērķis** | Noteikumu projekta leģitīmais mērķis ir nodrošināt sabiedrības interešu un labklājības aizsardzību, proti, novērst sankciju apiešanu vai pārkāpšanu un to mēģinājumu, izmantojot finanšu tirgus dalībnieku darbību, tādā veidā novēršot noziegumus vai kaitējumu Latvijas ekonomiskajām un ārpolitiskajām interesēm un nacionālajai drošībai, kā arī, iespējams, novēršot atbalstu starptautiskiem noziegumiem vai iespējamiem cilvēktiesību pārkāpumiem arī ārpus Latvijas teritorijas.  Lai sasniegtu minēto leģitīmo mērķi, ir būtiski, ka finanšu tirgus dalībniekiem tiek paredzēts vienots regulējums, atbilstoši kuram finanšu tirgus dalībnieki dokumentē starptautisko un nacionālo sankciju riska novērtējumu, lai noskaidrotu, novērtētu, izprastu un pārvaldītu savai darbībai vai klientiem noteikto starptautisko un nacionālo sankciju neizpildes riskus, un izveido attiecīgu sankciju riska pārvaldīšanas iekšējās kontroles sistēmu, nodrošina tās kontroli un, ja nepieciešams, uzlabojumus, lai konstatētu iespējamo sankciju apiešanu vai pārkāpšanu vai to mēģinājumu. |
| **Samērīgums** | Izvērtējot, vai noteikumu projektā ietvertais regulējums ir samērīgs, jāpārliecinās, ka tas ir atbilstošs leģitīmā mērķa sasniegšanai.  Kā norādīts iepriekš, noteikumu projekta leģitīmais mērķis ir nodrošināt sabiedrības interešu un labklājības aizsardzību, proti, novērst sankciju apiešanu vai pārkāpšanu un to mēģinājumu, izmantojot finanšu tirgus dalībnieku darbību, tādā veidā novēršot noziegumus vai kaitējumu Latvijas ekonomiskajām un ārpolitiskajām interesēm un nacionālajai drošībai, kā arī, iespējams, novēršot atbalstu starptautiskiem noziegumiem vai iespējamiem cilvēktiesību pārkāpumiem arī ārpus Latvijas teritorijas. Ņemot vērā minēto, ir būtiski, ka finanšu tirgus dalībniekiem tiek paredzēts vienots regulējums, atbilstoši kuram finanšu tirgus dalībnieki dokumentē starptautisko un nacionālo sankciju riska novērtējumu, lai noskaidrotu, novērtētu, izprastu un pārvaldītu savai darbībai vai klientiem noteikto starptautisko un nacionālo sankciju neizpildes riskus, izveido attiecīgu sankciju riska pārvaldīšanas iekšējās kontroles sistēmu, nodrošina tās kontroli un, ja nepieciešams, uzlabojumus, lai konstatētu iespējamos sankciju apiešanas vai pārkāpšanas gadījumus.  Atbilstošākais veids, kā noteikt finanšu tirgus dalībniekiem saistošas prasības attiecībā uz sankciju riska pārvaldīšanas iekšējās kontroles sistēmas izveidi un kontroli, ir izdot tiem saistošus noteikumus, paredzot vienotu regulējumu. Citas alternatīvas minēto jautājumu noregulēšanai un vienotu prasību noteikšanai nebūtu efektīvas un nesasniegtu izvirzīto mērķi, jo nenodrošinātu minēto prasību vienveidīgu piemērošanu, kā arī, iespējams, noteikumu projektā minētās prasības netiktu piemērotas vispār vai tiktu piemērotas daļēji, tas ir, bez šāda vienota regulējuma finanšu tirgus dalībnieki, iespējams, nenodrošinātu efektīvu un atbilstošu sankciju riska pārvaldīšanas iekšējās kontroles sistēmas izveidi un kontroli vai nodrošinātu šo prasību izpildi mazākā apmērā, nekā nepieciešams. Tādējādi regulējuma mērķis netiktu sasniegts vai tiktu sasniegts daļēji un radītu paaugstinātu sankciju apiešanas vai pārkāpšanas risku.  Ņemot vērā minēto, noteikumu projektā paredzētais regulējums ir samērīgs un regulējuma leģitīmo mērķi nebūtu iespējams sasniegt ar citiem līdzekļiem. |
| **Spēkā stāšanās** | Grozījumi Sankciju likumā paredz, ka ar 2024. gada 1. aprīli Finanšu izlūkošanas dienests būs kompetentā institūcija cīņā pret starptautisko un nacionālo sankciju apiešanu vai apiešanas mēģinājumu finanšu ierobežojumu izpildē atbilstoši Sankciju likumā noteiktajam, kā arī kompetentā institūcija starptautisko un nacionālo sankciju izpildes jautājumos tiktāl, ciktāl normatīvie akti nenosaka citādi.  Ņemot vērā minēto, mainīsies Latvijas Bankas kompetence, un saskaņā ar Sankciju likuma pārejas noteikumu 8. punktu Latvijas Bankai līdz 2024. gada 1. aprīlim jāizdod noteikumi, kuros noteiktas Sankciju likuma 13. panta ceturtās daļas 3. punktā minētās prasības. Attiecīgi noteikumu projekts stāsies spēkā 2024. gada 1. aprīlī. |
| **Ietekme uz Latvijas Bankas budžetu** | Noteikumu projekts nerada ietekmi uz Latvijas Bankas budžeta ieņēmumiem vai izdevumiem. |
| **Administratīvā sloga un izmaksu novērtējums (tirgus dalībniekiem)** | Kā norādīts iepriekš, noteikumu projekts ir izstrādāts gan saistībā ar Komisijas integrāciju Latvijas Bankā, gan ņemot vērā Grozījumus Sankciju likumā. Ievērojot minēto, noteikumu projektā tiek saglabāts un netiek grozīts pēc būtības Noteikumos Nr. 126 noteiktais regulējums par finanšu tirgus dalībniekiem noteiktajām prasībām attiecībā uz sankciju riska pārvaldīšanas iekšējās kontroles sistēmas izveidi un kontroli, savukārt pārējais Noteikumu Nr. 126 regulējums atbilstoši Grozījumiem Sankciju likumā tiks ietverts Ministru kabineta noteikumos.  Ņemot vērā minēto, noteikumu projekts neradīs papildu administratīvo slogu finanšu tirgus dalībniekiem, jo tajā paredzētais regulējums jau šobrīd ir spēkā un finanšu tirgus dalībniekiem ir jāievēro. |
| **Saistītie dokumenti** | Noteikumi Nr. 126. |
| **Saskaņošana ar Eiropas Centrālo banku** | Noteikumu projekts nav jāsaskaņo ar Eiropas Centrālo banku. |
| **Saskaņošana ar citām publiskām un privātām personām** | Noteikumu projekts tika publicēts Latvijas Bankas tīmekļvietnes www.bank.lv sadaļas "Tiesību akti" apakšsadaļā "Sabiedrības līdzdalība", un sabiedrībai līdz 2024. gada 4. martam bija iespēja iesaistīties tā apspriešanā. Par sabiedrības līdzdalības procesu atsevišķi tika informēti arī finanšu tirgus dalībnieki, uz kuriem noteikumu projekts attiecas. Tāpat par noteikumu projektu tika informēta Latvijas Finanšu nozares asociācija. |
| **Saskaņošanas rezultāti** | Sabiedrības līdzdalības rezultātā par noteikumu projektu netika saņemti iebildumi vai priekšlikumi, līdz ar to noteikumu projekts ir saskaņots bez iebildumiem un priekšlikumiem. |